钦定古今图书集成/明伦汇编/官常典/第714卷 > 韦忠
## 钦定古今图书集成/明伦汇编/官常典/第714卷 > 韦忠

按《前赵录》，忠字子节，平阳人。少慷慨，有不可夺之志，
好学博通，性不虚诺，闭门修己，不交当世。每至吉凶
亲丧赠遗，一无所受。年十二丧父，哀慕毁瘠，杖而能
起。晋司空裴秀吊之，匍匐号诉，哀感旁人。秀出而语
曰：“此子长大，必为佳器。”归而命子𬱟造焉。服阕，庐于
墓侧。家贫，藜藿不充，妻子不免于饥寒。及𬱟为仆射，
言之于司空张华。华辟之，辞疾不赴。人问其故，忠曰：
“吾茨檐贱士，本无宦情。且茂先华而不实，裴𬱟欲而
无厌，弃典礼而附贼后，此岂大丈夫之所宜行耶？裴
常有心托我，恐洪涛荡岳，馀波见漂，况可临尾闾而
窥沃焦哉！”太守陈楚迫为功曹。会山羌破郡，楚携子
出走。贼射之，中三创，忠冒刃伏。楚以身捍之，泣曰：“忠
愿以身代君，乞诸君哀之。”亦遭五矢。贼相谓曰：“义士
也，舍之。”忠于是负楚以归。仕聪为镇西大将军、平羌
校尉，讨叛羌，矢尽，不屈节，伏剑而死。

与少府陈休素恶，中常侍王沉等谄佞用事，虽在公
座，未尝与语，沉等深嫉之。侍中卜干谓之曰：“沉等势
力足以回天地，卿辈自料亲贤，孰与窦武、陈蕃？”崇应
之曰：“吾辈年逾五十，职位已崇，惟欠一死耳。死于忠
义，乃为得所，安能俛首低眉，以事阉竖乎？去矣卜公，
勿复有言！”沉等遂谮之于聪，以与太弟乂通谋。聪临
上秋阁收崇斩之，休亦见害。